Uurastaen kohti kestosuosiota
Debyyttialbumi: Jarkko Honkanen laulaa Lapista, kulkureista ja rakkaudesta
 
Esa I. Järvinen
Rovaniemi

Hetken kestää onni kerrallaan.
Soisi, ettei niin käy debyyttilevynsä julkaisevalle Jarkko Honkaselle, rovaniemeläiselle muusikolle.
Onhan hänen onnensa, ”Hetken kestää onni kerrallaan” -nimisen esikoisalbumin taustalla puolentoista vuoden uurastus ja sitä ennen jo toistakymmentä vuotta keikkamuusikkona.
Onnestaan Honkanen ei kuitenkaan aio jäädä pitkään nautiskelemaan, sillä uusi levy on hyvää vauhtia valmisteilla.
Uurastettava on, sillä hän on viime heinäkuusta lähtien jättänyt leipätyönsä matkailualalla ja elättää nyt itsensä ja Taiga-orkesterinsa päätoimisena muusikkona.
 
Kaksi omaa laulua
Jarkko Honkanen on syystä ylpeä esikoisestaan, joka sisältää neljätoista uutta laulua:
– Seitsemässä kappaleessa olen ollut itse mukana ja kaksi on aivan omaa sävellystäni ja sanoitustani, levyn viimeiset, ”Rakkauden kellot” ja ”Lapin taika”.
Kokonaisuuteen sisältyy kaksi Lapin laulua ja kahta kappaletta lukuunottamatta tekijät ovat pohjoissuomalaisia. Mukana on myös Honkasen aiemmin julkaisemia singlebiisejä, mutta nekin on tehty uusina sovituksina.
– Pääaiheina levyllä ovat kulkurin ja reissumiehen sekä -naisen elämä ja lappilaisuus. Mukana on tietysti myös perusrakkauslauluja.
 
Sopimus vasta alku
Levyn tekemisen Honkanen kertoo olleen mielessä heti siitä lähtien, kun hän palasi Ruotsin reissultaan 1995 ja alkoi kulkea keikoilla, ensin rock-bändin kanssa.
– Kun julkaisin ensimmäisen singleni 2005, se lähti menemään hyvin tanssipaikoilla ja radioissa ja alkoi ruokkia ajatusta albumin tekemisestä.
Honkanen sai levytyssopimuksen Power-yhtiön kanssa, mutta itse sopimus ei hänen mukaansa vielä avaa taivaan portteja.
– Se on totta kai mahdollisuus, mutta sitten vasta työ todella alkaa. Pienellä levy-yhtiöllä on pienet resurssit, ja siksi iso vastuu jää myös artistille itselleen.
Toisaalta Honkanen pitää tilannetta ihanteellisena; hän on päässyt itse vaikuttamaan lopputulokseen. Sitä hän luonnehtii monipuoliseksi ja kunnianhimoiseksi. Kaikissa kappaleissa on tanssittavia rytmejä, myös rockia ja poppia, joten kyseessä ei ole silkka iskelmälevy.
 
Lavaparannusta
Mitä Honkanen sitten haluaa tarjota musiikillaan?
– Keikoilla se merkitsee lavaparannusta. Ihmiset ovat rentoutumassa ja viihtymässä. Me olemme seremoniamestareita ja yritämme luoda heille sellaisen illan, että he lähtevät kotiin hyvillä mielin ja jaksavat paremmin arjessa.
Hyvän mielen tuottaminen on Honkasen mielestä tärkeintä myös levyllä. Jonkin kappaleen koskettavat sanat yhdessä osuvan melodian kanssa voivat tuoda myös lohtua kuulijalle.
Omissa, myös tulevissa lauluissaan Honkanen haluaa tuoda esiin lappilaisuuttaan – kotipaikka Kemijärven Vuostimossa on hänelle hyvin tärkeä. Siellä mieli lepää ja palautuu ulkoillessa. Tunturikeikoilla voi rentoutua kelkkaillen ja hiihdellen.
Omat sävellyksensä Honkanen tekee laulumelodian pohjalta.
– Kun olen kirjoittanut sanat, vasta sitten lähdetään etsimään, miten soinnut asettuvat.
Uuden albuminsa Honkanen toivoo lisäävän keikkakysyntää, sillä Suomessa harvat rikastuvat levymyynnillä.
– Olisi hyvä saada myös etelän pää kunnolla auki, että tästä työstä tulisi aivan oikea leipäkin.
 
Kestävää suosiota
Honkanen arvostaa pitkäjänteisellä ja kovalla työllä syntyvää, kestävää suosiota. Hän ei halua lähteä mihinkään julkisuushässäköihin, joista koituu kuitenkin vain lyhytkestoinen hyöty.
– En halua esiintyä mistään ulkoisista syistä vaan minulla on polttava halu laulaa.
Nuorempana Honkanen osallistui muutamiin laulukilpailuihin, mutta niistä ei tullut menestystä, koska hänen omasta mielestään hänellä ei vielä ollut riittävästi taitoa eikä kokemusta.
– Uudet Idols-nuoret, joiden joukossa on hyviäkin, jyrätään koneiston läpi niin nopeasti, ettei heistä jää mitään jäljelle.
Honkasen mielestä nuorten kykyjen pitäisi saada kasvaa rauhassa, vain siten heistä tulee pitempikestoisia tähtiä.
– Aika vaan ei tahdo riittää sellaiseen, raha puhuu.  
 
Kuka?
Jarkko Honkanen
Rovaniemeläinen muusikko ja laulaja.
Syntynyt Kemijärvellä 1972.
Ammatiltaan hotelli- ja ravintolaesimies.
Päätoiminen muusikko heinäkuusta 2008 lähtien.
Julkaisee debyyttialbuminsa ”Hetken kestää onni kerrallaan” 23. tammikuuta.
Toimii Taiga-yhtyeensä (aik. Pohjantähti) solistina. Muut yhtyeen muusikot ovat Jari Nyyssönen (rummut), Toni Mattila (kitara, hanuri, kosketinsoittimet), Arto Mäntyjärvi (kosketinsoittimet, hanuri) ja Reijo Väliranta (basso).
Honkanen ja Taiga-yhtye keikkailevat ympäri Suomea, pääosin pohjoisessa